Titkári beszámoló 2013

Tisztelt Közgyűlés!

Kedves licista és berzsenyista Diáktársaim!

Szeretettel és tisztelettel köszöntöm a közgyűlés minden résztvevőjét.

Kérem, beszámolóm elején emlékezzünk halottainkra!

Bödecs Barnabás (1950) evangélikus lelkészre,

Gőcze Tibor újságíróra, parlamenti tudósítóra.

Major Mihály (1964), mindenki Misi bácsija, líceumunk egykori igazgatóhelyettese is eltávozott a földi életből. Ő volt az iskolai zenei élet lelkes szervezője, a zenész tanítványok hűséges kísérője, segítője.

Emléküket kegyelettel megőrizzük!

Választmányi üléseket 2012. október 13-án, 2013. február 2-án és május 25-én tartottunk.

Az őszi találkozásunk helyszíne Nemeskér volt. A kellemes vidéki környezetben sok izgalmas program lehetősége fogalmazódott meg, melyeket itt lehetne megvalósítani gyerekekkel, családokkal, egykori és mostani diákokkal. Egy ilyen program jelenleg is zajlik Nemeskéren.

Winkler Barnabás építész, diákszövetségünk elnöke felajánlotta, hogy tervez a helyszínre egy 40 főt befogadni tudó közösségi házat szálláslehetőséggel.

A választmányi üléseken a legfőbb téma továbbra is a „hogyan tovább” kérdése, vagyis az, hogyan lehetne a diákszövetség tagjait aktivizálni, fiatalokat bevonni, színesebbé, érdekesebbé tenni a diákszövetség életét, munkáját.

Tudjuk, hogy ez rajtunk is múlik, és ehhez például az információáramlást gyakoribbá és pontosabbá kell tennünk. Biztatok mindenkit, hogy gyakran látogasson el iskolánk megújult honlapjára, mert a híreinket, programjainkat itt is szeretnénk közhírré tenni.

A jelenlegi 715 tagból 377 tag e-mail címét ismerjük. Sajnos az utolsó körlevelünknél 82 elektronikus levél visszajött. Kérjük, hogy akinek megváltozott az e-mail címe, jelezze, és akiét még nem tudjuk, közölje velünk! Köszönjük azoknak, akik ezt megtették! Természetesen várunk minden megújulást segítő ötletet, kritikát és segítséget!

Diákszövetségünk anyagi helyzete nem a legkedvezőbb, az is segítség lenne, ha a tagdíjat (1200.- Ft/ év) mindenki befizetné.

Sajnos a tanulók segélyezésére, jutalmazására is egyre kevesebb összeg áll rendelkezésre, pedig nő a rászoruló és tehetséges diákok száma.

Köszönjük a Líceum vezetésének, hogy pályázati pénzből 17000.-Ft-nyi postaköltséget átvállalt a diákszövetségtől.

Örömmel számolok be arról, hogy az október 23-i városi ünnepség egyik - számunkra különösen jelentős - eseménye volt, hogy a városvezetés a Széchenyi-tanulmányi ösztöndíjasok 5 fős jutalmazottjai közé 4 egykori licista diákot választott (Vámosi Péter (2008), Hegyi Eszter (2008), Szilveszter Bálint (2008), Patocskai Tamás (2007)), akik jelenleg egyetemisták.

Október 30-án köszöntötte iskolánk és az egykori tanítványok Andrássy Péter tanár urat 80. születésnapja alkalmából. Megjelent egy kis könyvecske is „Köszönjük!” címmel, melyet Andrássy Péter a barátoktól, tanítványoktól a nekik, róluk szóló írásokból fűzött össze.

November 23-án újabb meghitt könyvbemutató volt a Líceum dísztermében. Egykori diákunk, Bindes atya válogatott írásai jelentek meg Módos Anikó szerkesztésében. Ez a kötet is köszönti Bindes Ferenc (1958) atyát a 60. érettségi találkozó felé közeledve.

Tovább folytatva a sort a nagy elődökre emlékezve, 2013 januárjában kaptuk a hírt, hogy Szalai Tamás (2003) csillagász kezdeményezésére egy 2004-ben felfedezett, de névadására 2012-ben sorra kerülő aszteroida a „(250526) Steinerzsuzsanna” kisbolygó nevet kapta, ezzel is emléket állítva dr. Lang Jánosné Zsuzsa néninek,a legendásfizika tanár személyének.

2013. január 26. a Szülői bál, február 2. a Licista bál napja volt, immár hagyományosan jó alkalmak az egykori diákok találkozójára.

Továbbra is jól működik a továbbtanulási tájékoztató, melyen egykori licisták tartanak beszámolót középiskolásainknak. A Locsmándi Dániel (2007) által szervezett programra 29 egyetemista jött el február 1-jén.

Iskolánk egyik sikeres pályázata a „Családi összetartozás” című pályázat, melynek célja a családi élet fontosságának és megerősítésének a népszerűsítése. A nyitóprogram egy színházlátogatás volt, melyen diákok, tanárok, szülők, öregdiákok vettek részt március 26-án. A Soproni Petőfi Színházban Az egerek és emberek c. darabot tekintettük meg.

Az eseménysorozat a következő tanévre is átnyúlik, valószínűleg még sok közös, kellemes élményben lesz része a különböző generációknak. A projekt felelőse Baráth Mónika igazgatóhelyettes.

Horváth Edit (1972) iskolai könyvtáros komoly kutatásokat végzett és végez jelenleg is az iskola történetével kapcsolatban. Ezeket részben a megújult iskolai honlapon osztja meg velünk, másrészt tervezik egy iskolatörténeti kiadvány összeállítását, megszerkesztését. Reméljük, hogy jövőre beszámolhatunk a könyv megjelenéséről!

Április 10-én, az iskolai projektnapon a 12. évfolyamosokat dr. Németh Ádám (1998) vezette végig a Városházán, és ismertette meg őket az önkormányzat munkájával, feladataival.

Az ifjúsági diákszövetséggel is erősítjük kapcsolatainkat. A felelős tanár, Dárdainé Csonka Andrea segítségével és Horváth Edit könyvtáros közreműködésével sikerült összegyűjteni a végzősök 38 db pólóját, melyből egy vidám összeállítás látható is körülöttünk a teremben. A pólók jól tükrözik a fiatalság humorérzékét, éleslátását és a közösségükhöz való viszonyukat.

Soltráné Sebestyén Anna tanárnő válogatásában pedig a 11. évfolyam rajzfakultációsainak munkájában gyönyörködhetünk.

Május 4-én a ballagáson dr. Csesznák Elemér 1943-ban érettségizett diáktársunk köszöntötte a maturandusokat.

Az emléktábláknál a közgyűlés előtt (máj. 25.) Wallner Ákos (1948), dr. Nagy János és dr. Németh Ádám (1998) koszorúzott.

A diákok zenei köszöntőjének összeállítója Takács Andrea tanárnő volt.

A közgyűlés után Orbán Júlia (1975) versmondó, öregdiák irodalmi pódiumműsorát hallgathatjuk meg.

A vasárnapi istentiszteleten Lázárné Tóth Szilvia (2002) fog igét hirdetni.

A mai diáktalálkozó szervezésében és lebonyolításában Csóka Andrea (1996), Horváth Edit (1972) és Kő-Czákler Judit (1994) tanárnők, öregdiákok segítettek. Köszönjük munkájukat és részvételüket.

Ismételten felhívnám a figyelmet az iskola honlapjára; a legtöbb információt, meghívót, eseményt onnan lehet megtudni.

Köszönöm a figyelmet, várom a kiegészítéseket, hozzászólásokat!

Sopron, 2013. május 25. Csukásné Bencsik Zsuzsanna

titkár